kardosdrur/scandi-wiki huggingface dataset:
Artur Partyka

Artur Jerzy Partyka (født 25. juli 1969 i Stalowa Wola) er en polsk tidligere højdespringer, der vandt tolv polske mesterskaber i træk og flere medaljer ved store internationale mesterskaber.

Karriere 
Partykas første store internationale resultat kom, da han blev junioreuropamester i højdespring i 1987 med et spring på 2,19 m, hvilket han fulgte op med at vinde juniorverdensmesterskabet året efter med 2,28 m. Samme år var han med til OL i Seoul, hvor han ikke gik videre fra indledende runde. 

I 1990 blev han europamester indendørs med et spring på 2,33 m, og året efter vandt han VM-sølv indendørs med 2,37 m. Ved OL 1992 i Barcelona kom han i finalen med et spring på 2,26 m, og her kom han over 2,31 m sammen med flere andre springere. Fem springere kom alle over 2,34 m, og da ingen nåede højere op, skulle medaljerne fordeles her. Kun én af disse kom over højden i sit første forsøg og fik dermed guld: Javier Sotomayor fra Cuba. Af de øvrige springere havde svenske Patrik Sjöberg kun én nedrivning indtil da i konkurrencen, og han fik dermed sølv. Da de tre øvrige, der kom over 2,34 m (Partyka, Tim Forsyth fra Australien og Hollis Conway fra USA) alle havde to nedrivninger hidtil i konkurrencen, fik de alle tre bronze i konkurrencen.

I 1993 fik Partyka VM-sølv med 2,37 m og året efter EM-sølv med 2,33 m, mens det blev til VM-bronze i 1995. Ved OL 1996 i Atlanta sprang han 2,28 m i kvalifikationen, hvilket var finalekravet, og i finalen var han én af de tre springere, der kom over 2,35 m og dermed skulle fordele medaljerne blandt sig. De to øvrige var briten Steve Smith og amerikaneren Charles Austin. Partyka kom over 2,37 m i andet forsøg, mens de to øvrige begge rev ned to gange, men begge valgte at gemme det sidste forsøg til højden 2,39 m. Her rev Smith igen ned og fik dermed bronze, mens Austin kom over denne højde. Partyka og Austin havde bagefter tre forsøg, der ikke lykkedes, så dermed fik Austin guld og Partyka sølv. 

Nogle uger efter OL satte Partyka polsk rekord med 2,38 m, hvilket blev hans bedste resultat i karrieren. I 1996 vandt han sin anden VM-sølvmedalje, inden han i 1998 blev europamester både indendørs (med 2,31 m) og udendørs (med 2,34 m). Herefter begyndte hans karriere at falme og han deltog således ikke i OL 2000 i Sydney. Hans polske rekord fra 1996 var fortsat national rekord i 2016.

Efter afslutningen af sin karriere har han været leder af stævnet Pedro's Cup 2007-2009, et polsk indendørsstævne, der afholdes to gange årligt og omfatter højdespring og stangspring samt fra 2009 kuglestød.

Referencer

Ekstern henvisning 

 Artur Partyka 
 

Højdespringere fra Polen
Deltagere for Polen ved sommer-OL 1988
Deltagere for Polen ved sommer-OL 1992
Deltagere for Polen ved sommer-OL 1996
Olympiske sølvmedaljevindere fra Polen
Olympiske bronzemedaljevindere fra Polen
Jacques Freitag

Jacques Freitag (født 11. juni 1982 i Warrenton) er en sydafrikansk højdespringer. Han er den første atletikudøver, der har vundet VM-guld ved både ungdoms-, junior- og seniormesterskaber (henholdsvis 1999, 2000 og 2003, sidstnævnte i Paris). Hans personlige rekord lyder på 2,38 m, sat i Oudtshoorn i 2005.

Freitags mor er Hendrina Pieters, der var sydafrikansk mester i højdespring i 1973. Han selv er en atypisk højdespringer, idet han selv er 2,04 m.

Højdespringere fra Sydafrika
Ekkolali

Ekkolali (papegøjetale) er en persons gentagelse af, hvad der bliver sagt til vedkommende. Kan blandt andet optræde ved Tourettes syndrom, skizofreni, Alzheimers sygdom og autisme.

Se også
 Autisme
 Tourettes syndrom

Autisme
Andrij Sokolovskij

Andrij Sokolovskij (født 16. juli 1978) er en ukrainsk højdespringer, hvis bedste internationale resultat er en sølvmedalje fra indendørs-VM i 2001 i Lissabon. Hans personlige rekord lyder på 2,38 m, sat i 2005 i Rom.

Eksterne henvisninger 
  

Højdespringere fra Ukraine
Atleter ved sommer-OL 2004
Hestrie Cloete

Hestrie Cloete (født Hestrie Storbeck 26. august 1978 i Germiston, nu Hestrie Els) er en sydafrikansk tidligere højdespringer, der har vundet to verdensmesterskaber og to OL-medaljer i højdespring.

Karriere 
Cloetes talent blev opdateret, da hun var 13 år, og efter at have begyndt som syvkæmper specialiserede hun sig snart i højdespring. Efter netop at være fyldt 18 år debuterede hun ved VM i 1997, hvor hun med en tangering af sin personlige rekord på 1,94 m kvalificerede sig til finalen og her endte på en tiendeplads. Året efter vandt hun guld ved Commonwealth Games og de afrikanske mesterskaber, og i 1999 kom hun første gang over 2,00 m og nåede over 2,04 m i Monaco. Derfor var hendes spring på 1,89 ved VM dette år en fiasko, som heller ikke kvalificerede til finalen.

Ved OL 2000 i Sydney gik det meget bedre, idet ikke havde problemer med at komme over kvalifikationshøjden til finalen på 1,94 m. I finalen var hun en af blot fire deltagere, der nåede over 1,99 m, og efterfølgende kom hun over 2,01 m i andet forsøg, ligesom russeren Jelena Jelesina, mens rumænske Oana Mușunoi-Pantelimon og svenske Kajsa Bergqvist ikke kunne være med længere. Både Cloete og Jelesina rev begge ned i alle tre forsøg på 2,03 m, og da Cloete havde haft en enkelt nedrivning på 1,96 m, hvor Jelesina var kommet over i første forsøg, gik guldet til russeren, mens Cloete fik sølv og Mușunoi-Pantelimon og Bergqvist delte bronzen.

I 2001 vandt hun sit første VM i Edmonton med et spring på 2,00 m, og året efter vandt hun igen Commonwealth Games og det afrikanske mesterskab, ligesom hun vandt World Cup i Madrid med 2,02 m, sæsonens bedste spring. I 2003 genvandt hun VM-guldet i Paris, hvor hun ikke rev ned på sine otte første højder og endte med 2,06, mens både både russeren Marina Kuptsova og svenske Kajsa Bergqvist på anden og tredjepladsen nåede 6 cm lavere.

Hendes sidste store konkurrence kom ved OL 2004 i Athen, hvor var favorit efter sit suveræne VM året forinden. Hun havde da heller ikke nogen problemer med at komme over 1,95 m, der var kvalifikationskravet til finalen. Her sprang hun også perfekt op til 2,02 m, hvorpå hun rev ned to gange på 2,04 og en gang på 2,06, hvilket rakte til en andenplads efter den russiske vinder, Jelena Slesarenko, der kom over 2,06 m, mens bronzen gik til ukraineren Vita Stopina, der også sprang 2,02 m, men havde haft nedrivninger på lavere højder.

Kort efter OL indstillede hun sin karriere, hvor hendes bedste resultat var de 2,06 m, som hun sprang ved VM i 2003.

Privatliv 
Cloete var kendt for i sin karriere at være ryger og røg omkring tyve cigaretter om dagen.

Hun var gift med Andries Cloete, men parret blev skilt i 2005. Hun blev sangeren Jurie Els samme år, og parret har sammen to børn. I 2008 flyttede familien til New Zealand, hvor Hestrie Cloete (nu Els) har skabt sig en civil karriere.

Referencer

Eksterne henvisninger 

Højdespringere fra Sydafrika
Deltagere for Sydafrika ved sommer-OL 2000
Deltagere for Sydafrika ved sommer-OL 2004
Olympiske sølvmedaljevindere fra Sydafrika
Vagn Smidt

Vagn "Krudt" Smidt (født 1959) er et medlem af Hells Angels, som i Østre Landsret blev idømt 16 års fængsel i 1998 et for drab og tre drabsforsøg. Lørdag den 7. juni 1997 havde han skudt mod fire medlemmer af Bandidos uden for en restaurant i Liseleje. Episoden var en del af rockerkrigen som i årene 1994-97 kostede 11 mennesker livet.

Den 20. november 1998 skærpede Højesteret dommen til fængsel på livstid. 

Den 30 Juni 2014 blev Vagn Smidt løsladt fra Statsfængslet Østjylland efter at have afsonet 17 års fængsel. 

Livstidsdømte fra Danmark
Rockere fra Danmark
Fight Night (spilserie)

Fight Night er en serie boksespil fra EA Sports (EA Games). I serien findes hidtil fire spil.

 Fight Night 2004 (2004) til Playstation 2 og Xbox
 Fight Night Round 2 (2005) til Playstation 2, Xbox og GameCube
 Fight Night Round 3 (2006) til Xbox 360, Playstation Portable, Playstation 2 og Playstation 3
 Fight Night Round 4 (2009) til PlayStation 3 og Xbox 360.
 Fight Night Champion (2011) til Playstation 3, Xbox 360 og Xbox One. 

Computerspilserier
Sportsspil
Jelena Slesarenko

Jelena Vladimirovna Slesarenko, fødselsnavn Sivusjenko ( ; født 28. februar 1982 i Volgograd) er en russisk tidligere højdespringer. 

Før 2004-sæsonen var hun stort set ukendt, men ved indendørs-VM dette år sprang hun 2,04 m og vandt guld. Senere samme år forbedrede hun også sit bedste resultat udendørs til 2,04 m, og hun blev dermed også en af favoritterne ved OL 2004 i Athen. I kvalifikationsrunden sprang hun 1,95 m, hvilket var finalekravet. I finalen var der seks springere, der kom over 1,96 m, heriblandt Slesarenko, og sammen med den dobbelte verdensmester, sydafrikaneren Hestrie Storbeck-Cloete og ukraineren Vita Stopina kom hun også over 2,02 m. Slesarenko sprang derpå 2,04 m i første forsøg og var den eneste der kom over denne højde, hvilket var ny olympisk rekord. Storbeck-Cloete forsøgte sig en enkelt gang på 2,06 m, men rev ned, mens Slesarenko igen kom over i første forsøg. Hun forsøgte tre gange at sætte ny verdensrekord på 2,10 m, men uden held. Guldmedaljen var dog sikret, mens Storbeck-Cloete blev nummer to og Stopina nummer tre. 

Hun vandt også World Athletics Final i september 2004, hvilket fuldendte et fantastisk år for hende. Hun genvandt VM-guldet indendørs i 2006 i Moskva og vandt indendørs-VM-sølv i 2008 i Valencia. 

Ved OL 2008 var hun igen blandt favoritterne, og her kvalificerede hun sig til finalen med et spring på 1,93 m. I finalen nåede hun over 2,01 m, hvilket var nok til en fjerdeplads, men i efteråret 2016 blev hun sammen med to andre deltagere i konkurrencen diskvalificeret for brug af doping, og hendes resultater her og de følgende par år blev slettet i de internationale lister. Efter en graviditet og fødsel i 2012 samt knæproblemer vendte hun i 2013 tilbage til sporten, men nåede ikke igen de samme resultater som tidligere, og i 2014 indstillede hun sin aktive karriere.

Referencer

Eksterne henvisninger 

Højdespringere fra Rusland
Personer fra Volgograd
Deltagere for Rusland ved sommer-OL 2004
Deltagere for Rusland ved sommer-OL 2008
Olympiske mestre fra Rusland
Ferslev Kirke (Frederikssund Kommune)

Ferslev Kirke ligger i landsbyen Ferslev ca. 13 km SV for Frederikssund (Region Hovedstaden).

Eksterne kilder og henvisninger 
 Ferslev Kirke  på KortTilKirken.dk
 Ferslev Kirke  hos danmarkskirker.natmus.dk (Danmarks Kirker, Nationalmuseet)

Kirker i Frederikssund Kommune
Kirker i Helsingør Stift
Kirker i Frederiksborg Amt
Tallaght

Tallaght (irsk Tamhlacht) er  en forstad til Irlands hovedstad  Dublin. Den er Irlands femtestørste by og administrationsby for  County South Dublin. Tallaght ligger ved foden af Wicklow Mountains ca. 13 km sydvest for Dublins bymidte og havde i 2006 63.978 indbyggere.

Byområdet strækker sig fra Spawell og Tymon Park i øst til Saggart i vest. Den nordlige del af byen grænser op til Clondalkin og Walkinstown, mens den sydlige del grænser op til Wicklow Mountains. Siden begyndelsen af 1970erne har byen udviklet sig fra en lille landsby til en større forstad. Trods sin Infrastruktur og betragtelige indbyggertal har Tallaght endnu ikke fået City status. 

Siden 2004 har Tallaghtv æret forbundet med Dublin med bybanen Luas, via den røde linje. Der kører også flere buslinjer melem Tallaght og Dublin bymidte. Hovedvej N81 går igennem byen fra Dublin til Tullow i County Carlow .

Historie 
Tallaght bliver første gang nævnt i Book of Invasions som begravelsesplads for pestofre.  Derfra stammer også byens navn, som betyder pestgrav. 

I slutningen af det 8. århundrede grundlagde klosterbiskoppen St. Maelruain (død 792) et kloster på stedet, som i 811 blev plyndret af vikingerne, men klosteret bestod indtil det 12. århundrede.  

1310 fik Bailiff von Tallaght tilladelse fra kongen til at oprette et befæstningsanlæg, for at beskytte byen mod de gentagne angreb fra de keltiske klaner. Ingen af disse byggerier er  bevaret i nutiden og der er ingen henvisninger til hvor de lå. 

1324 begyndte man at bygge Tallaght Castle og gennen byggerierne blev byen et vigtig forsvarsanlæg. Slottet blev nedrevet i 1729.

I det 17. og 18. århundrede blev der langs med  floden Dodder opført flere møller, og de sørgede for et økonomisk opsving og en øget befolkningsvækst i området.

1888 blev Tallaght en af stationerne på dampbybanen fra Dublin til Blessington. Banen sørgede for en bedre trafikforbindelse og bragte turister fra Dublin til byen.

Byen i dag 

Byens centrum er domineret af det storet indkøbscenter The Square: Her befinder foruden mange butikker, flere restauranter og et hotel. The Square ligger direkte ved N81 og der er busser og bybane ind til Dublins centrum. 

Sygehuset Tallaght Hospital er et af Irlands største sygehuse. 1992 blev det store tekniske universit Institute of Technology (IT Tallaght) grundlagt. I nærheden af indkøbscentret Squares ligger Tallaght Stadium som er hjemmebane for den professionelle fodboldklub Shamrock Rovers.

Ekstern henvisning 

 www.tallaght.net

Byer i Irland
Peter Toft (maler)

Peter Petersen Toft (2. maj 1825 i Kolding – 17. december 1901 i London) var en dansk landskabsmaler.

Peter Toft var søn af skræddermester, kaptajn i borgervæbningen Nicolai Peter Toft (1801-1894) og Andriette født Thrane (1800-1873), 17 år gammel gik han til søs, en tid med en hvalfanger, senere i nordamerikansk orlogstjeneste, men 1866 kom han på en udflugt i Montanabjergene således til skade ved et fald med hesten, at han måtte opgive sømandslivet. Tegnet havde han alt fra sin tidlige barndom; nu lagde han sig for alvor efter malerkunsten og uddannede sig uden at modtage nogen egentlig vejledning i kort tid til en dygtig akvarelist, der, navnlig i England og Amerika, vandt sig en stor kundekreds, bl.a. Harper's Magazine, ved sin livfulde behandling af emner, der for den overvejende del vare hentede fra egne uden for de alfare veje. Selv efter at han i halvfjerdserne havde taget bolig i London, tilbragte han en stor del af sin tid på vidtløftige rejser i Nord- og Sydamerika, Asien eller Nordafrika og malede der, hurtig til at opfatte og malerisk afgrænse et motiv og let på hånden som han var, en mangfoldighed af vandfarvebilleder, morsomme i kompositionen og kraftige i farvevirkningen, men i enkelthederne ikke altid uden præg af, at kunstneren ingen sinde havde gennemgået en grundig tegneskole. Toft fik på en Verdensudstilling i Sidney et æresdiplom, i København har han kun udstillet én gang, i 1879; flere af hans arbejder er ophængte i Krystalpaladset i London. Toft døde ugift i London 17. december 1901; den betydelige formue, han med stor flid og nøjsomhed havde samlet sig, og stiftede testamentarisk et legat til fordel for Børneasylet i Kolding.

Ekstern henvisning

Reference 

Malere fra Danmark
Personer fra Kolding
Personer i Dansk Biografisk Leksikon
Danskere i 1800-tallet
Landskabsmalere
Peter Toft

Der er flere mennesker med dette navn:
 Peter Toft (maler)
 Peter Aundal Toft – SSLUG, http://petertoft.dk/ http://cogsys.imm.dtu.dk/staff/ptoft/ptoft_papers.html
Weihnukka

"Weihnukka" eller "chrismukka" er den henholdvis tyske og engelske ironiske betegnelse for en blanding af den kristne jul og jødiske chanukka, der fejres af jøder i kristne samfund. Denne sammenblanding lettes ved flere ligheder: De er begge familiehøjtid, stearinlys tændes, de falder tæt på hinanden, og de giver anledning til større forbrug. Sammenblanding består i optagelsen af traditionelle juleelementer som gaver, der gives alle chanukkahs otte dage; juletræ, i form af en chanukkabusk, og andre former for julepynt.

Referencer 

Jul
Chanukka
Frederik Fischer

Frederik Fischer (7. februar 1809 Åbenrå – 4. juni 1871 Åbenrå) var urmager, redaktør, nationalist og han deltog aktivt i spørgsmålet om Sønderjylland i midten af 1800-tallet.

Historie 

Frederik Fishcer blev lammet i begge ben som 9 årig, hvilket satte en stopper for hans drøm om at stå til søs. Det havde ellers været en tradtion i hans slægt. Fischer valgte at gå i urmagerlære efter sin skoleuddanelse i 1824 og kun 6 år senere drev han sin egen urmagerforretning i Åbenrå.

Han overtog i 1839, retten til at udgive avis i Åbenrå, efter at Allgemeines Wochenblatt havde mistet sit udgivelsesprivilegium. Han fik hjælp af Christian Flor til at starte avisen Apenrader Wochenblatt og den var skrevet på tysk. Avisen udkom den 2. oktober 1839 første gang og skiftede navn til Kongelig priviligerede Ugeblad for Aabenraa, d. 1. april 1840. Samme sommer begyndte avisen at udkomme på dansk og med en klar anti slesvig-holstensk redaktionel linje.

Denne avis var en torn i øjet på Hertugen af Augustenborg og myndighederne. De forsøgte at købe og stoppe bladet med pastor Jørgen Brag som mellemhandler, men det lykkedes ikke, trods Fischers store fattigdom. Pastoren meddelte hertugen, at Fischer var en stivsindet dansker og "når Dommedagsenglen på den yderste dag, ikke lader basunen lyde på dansk, ja så står han ikke op af graven".

Abonnementstallet var nogle få hundrede de første mange år. Under Treårskrigen stoppede avisen i en periode, men genopstod under navnet Freja. Knap 10 år senere sælger Fischer avisen til sin svoger. Han har desuden udgivet et par bøger, hvoraf Slesvigske folkesagn er den vigtigste.

På en mindesten uden for Folkehjem står der Fischer's egen beskrivelse af Danmark og danskheden. Denne beskrivelse blev offentligtgjort maj 1838, i avisen Dannevirke :

Frederik Fischer er begravet på Aabenraa Kirkegård. Jens Peter Junggreen har skrevet teksten på gravstenen:

I mørke dage som dæmningstider
stod håbet lyst og kraftigt ved hans side.
Gid så det stå hos os, som endnu stride,
og hjælpe os til kampens mål at nå.

Eksterne henvisninger 
 
 Læs om Allgemeines Wochenblatt i opslagsværket "De Danske Aviser"
 Læs om Apenrader Wochenblatt i opslagsværket "De Danske Aviser"

Kilder og referencer 

Sønderjyllands historie
Personer fra Aabenraa
Danskere i 1800-tallet
Chefredaktører fra Danmark
Urmagere fra Danmark
Personer i Dansk Biografisk Leksikon
Dannebrogsmænd
Sygt lykkelig

Sygt lykkelig (tidl. Partnerbytte, ) er en norsk film som havde præmiere 5. november 2010.

Filmen er en sort komedie om utroskab. Den bliver instrueret af Anne Sewitsky. Manuskriptet er skrevet af Ragnhild Tronvoll, og er hendes debut som spillefilmforfatter.

Priser 
Filmen vandt World Cinema Grand Jury Prize, Dramatic under Sundance Film Festival i 2011. Dette er første gang at en norsk film har vundet en Sundance-pris .Manuskriptforfatteren Ragnhild Tronvoll fik også prisen for bedste manuskript på den belgiske filmfestival. Filmen fik Amandaprisen 2011 for bedste mandlige skuespiller (Henrik Rafaelsen), og havde derudover også en række nominationer. 
Sygt lykkelig er Norges kandidat til Oscar-uddelingen i 2011 med begrundelsen:

Medvirkende
 Agnes Kittelsen som Kaja
 Henrik Rafaelsen som Sigve
 Joachim Rafaelsen som Eirik
 Maibritt Saerens som Elisabeth
 Oskar Hernæs Brandsø som Theodor
 Ram Shihab Ebedy som Noa
 Heine Totland som Dirigenten

Kilder

Eksterne henvisninger  
 

Komediefilm fra Norge
Norske film fra 2010
Norsksprogede film
Frederikssund Kirke

Frederikssund Kirke (oprindelig Ude Sundby Kirke) ligger i det centrale Frederikssund (Region Hovedstaden).

Kilder

Eksterne henvisninger 
 Frederikssund Kirke  på KortTilKirken.dk
 Frederikssund Kirke  hos danmarkskirker.natmus.dk (Danmarks Kirker, Nationalmuseet)

Kirke
Kirker i Helsingør Stift
Kirker i Frederiksborg Amt
Hans Trojel (apoteker)

Hans Jørgen Vilhelm Trojel (født 8. juni 1862 i Helligsø ved Thisted, død 23. marts 1935 i København) var en dansk apoteker og grundlægger.

Han grundlagde i 1924 Toms sammen med kollegaen apotekeren V.H. Meyer.
Firmaet hed i starten Tom – Trojel Og Meyer (s'et blev tilføjet af hensyn til placeringen i slikautomater, hvor man ikke var glade for at have 'Tom' stående). 

Firmaet bliver grundlagt på Vesterbrogade, men allerede året efter flyttede firmaet til et nyt fabriksanlæg på Prags Boulevard 47-49.

I starten fungere firmaet som grossist med salg af andre fabrikkers produkter, men fra 1925 startede de deres egen produktion.

Sortimentet er mest bolsjer, karameller og tyggegummi.

Toms havde svært ved at blive anerkendt, så man måtte tage til takke med små ordre fra bager og ismejerier. For at klare sig sætter de slikautomatter op hvor man kan trække slik til 10 eller 25 øre.

Han er begravet på Frederiksberg Ældre Kirkegård.

Eksterne henvisninger 
 

Erhvervsfolk fra Danmark
Apotekere fra Danmark
Toms
V.H. Meyer

Victor Hans Meyer (29. april 1870 i København – 1. marts 1942 smst) var en dansk apoteker og grundlægger.

Han grundlagde i 1924 Toms sammen med kollegaen apotekeren Hans Trojel.
Firmaet hed i starten Tom – Trojel Og Meyer (s'et blev tilføjet af hensyn til placeringen i slikautomater, hvor man ikke var glade for at have 'Tom' stående). 

Firmaet bliver grundlagt på Vesterbrogade, men allerede året efter flyttede firmaet til et nyt fabriksanlæg på Prags Boulevard 47-49.

I starten fungere firmaet som grossist med salg af andre fabrikkers produkter, men fra 1925 startede de deres egen produktion.

Sortimentet er mest bolsjer, karameller og tyggegummi

Toms havde svært ved at blive anerkendt, så man måtte tage til takke med små ordre fra bager og ismejerier. For at klare sig sætter de slikautomatter op hvor man kan trække slik til 10 eller 25 øre.

Han var bror til skuespilleren Johannes Meyer.

Han er begravet på Vestre Kirkegård.

Eksterne henvisninger 
 

Erhvervsfolk fra Danmark
Apotekere fra Danmark
Personer fra København
STS-96

STS-96 (Space Transportation System-96) var Discoverys 26. rumfærge-mission. Den blev opsendt d. 27. maj 1999 og vendte tilbage den d. 6. juni 1999. Det var den eneste rumflyvning overhovedet til den Internationale Rumstation i 1999, grundet forsinkelsen med det russiske Zvezda-modul. Discovery havde udstyr med til både Zarja- og Unity-modulerne.

Besætning 
   Kent Rominger (kaptajn)
   Rick Husband (pilot)
   Tamara Jernigan (1. missionsspecialist)
   Ellen Ochoa (2. missionsspecialist)
   Daniel Barry (3. missionsspecialist)
   Julie Payette (specialist) CSA
   Valery Tokarev (specialist) Roskosmos

Missionen

Nyttelast

Eksterne henvisninger 

 STS-96 NASA 
 STS-96  NASA KSC 

Rumfærgeprogrammet
Den Internationale Rumstation
Pythia

Pythia var kaldenavnet for den kvinde, der udlagde gudernes svar ved oraklerne i det antikke Grækenland. Efter sigende skulle disse kvinder være i konstant trance, det vides ikke helt hvorfor, men enkelte steder kan man se, at der for eksempel i oraklet i Delfi var et naturgasudslip lige under, hvor Pythia blev placeret, hvilket muligvis forklarer den trance, som de gamle orakelpræster tilskrev kontakten mellem Pythia og guden.

Navnet kommer efter Python, som i Delfi var det dyr, der bevogtede oraklet, indtil Apollon slog det ihjel, efter at have fået overdraget oraklet fra Gaia.

Referencer 

Religionen i det antikke Grækenland
Titler

es:Oráculo de Delfos#Pitia o Pitonisa